**Az új generációs Ford Ranger Raptor készen áll a Baja 1000 futam extrém kemény kihívásaira**

• Az új generációs Ranger Raptor versenyautó1 novemberben rajthoz áll a SCORE International Baja 1000 futamon

• A Ranger modell igazi ikonnak számít a Ford kínálatában, és azzal, hogy az autót is ott lesz a Baja 1000 mezőnyében, a Ford megerősíti a Rangerrel kapcsolatos globális versenyterveit

• A Ranger Raptor a Shell karbonszegény bioüzemanyagával fog versenyezni, rávilágítva a csekély szénlábnyomú alternatív üzemanyagok fontosságára, amelyekkel mérsékelhető az üvegházhatású gázok emissziója

**MELBOURNE, Ausztrália, 2022. november 1.** – A Ford bejelentette, hogy az új generációs Ranger Raptor lesz a legújabb off-road modellje, ami elindul a világ egyik legkeményebb tereprallyján, a SCORE International Baja 1000 futamon. Az autó karbonszegény bioüzemanyaggal fog versenyezni, bebizonyítva, hogy ezek az üzemanyagok a legszélsőségesebb körülmények közt is beválnak.

A Ford Performance és az ausztrál Kelly Racing közös munkájával készült el a Ranger Raptor versenyautó-változata, amelynek fejlesztésében az amerikai Lovell Racing is részt vett, és ez a csapat fog rajthoz állni a géppel a november 28-án a Baja futamon. A Ford Performance egyik legfontosabb off-road partnere, a Lovell Racing számos tereprally-bajnokságot nyert már, és tulajdonosa, Brad Lovell bekerült az Off-Road Motorsport Hírességek Csarnokába.

A Ranger már régóta igazi ikonnak számít a Ford kínálatában. A versenygépet Ausztráliában építették és tesztelték, majd átszállították az USA-ba, ahol a hosszú és kemény megmérettetés előtt tovább tökéletesítették.

“A Baja 1000 rajtját tesztkilométerek százezrei előzik meg, amelyek arra szolgáltak, hogy a végletekig próbára tegyük a Ranger Raptort,” nyilatkozta Brian Novak, a Ford Performance off-road motorsport-szakágvezetője. “Ez egy hihetetlenül kemény futam, emellett pedig a terepjárók közismert próbapályája is. Éppen ezért izgatottan várjuk, hogyan teljesít majd a Ranger Raptor az extrém versenykörülmények közt.”

A Baja California Peninsulában megrendezett Baja 1000 a világ egyik leghíresebb terepversenye, ahová a földgolyó minden tájáról érkeznek jelentkezők, hogy próbára tegyék magukat és autóikat a sivatagi szakaszokkal, meredek lejtőkkel és kemény kaptatókkal tarkított útvonalon.

Az F-150 Raptor és a Ford Bronco már korábban is sikeresen szerepelt a Baja futamokon. 2017-ban egy egyedi építésű F-150 Raptor dobogós helyen végzett, majd a saját lábán további 400 mérföldet tett meg a csapat hazai bázisáig, de a Baja a Bronco R versenyautó-prototípus fejlesztési programjának is szerves része volt, ahogy a jelenlegi sorozatgyártású Bronco is itt bizonyította strapabírását, 1969-ben pedig a márka legendás győzelmet aratott ezen a versenyen – szóval a Ford neve igencsak sokszor szerepel a Baja 1000 hosszú történetében.

A Ford Performance szilárdan hisz abban, hogy a Ranger Raptor készen áll a kihívásra. Az autót a SCORE stock géposztály szabályainak megfelelően építették, és a Shell bioüzemanyagával fog versenyezni, ami egyharmados arányban tartalmaz etanolt és bionaftát.

“A csekély karbonlábnyomú üzemanyagok használata az olyan kemény helyeken, mint a Baja 1000, segít abban, hogy a bioüzemanyagok és más tiszta energiaforrások gyorsabban elterjedjenek, és bárki számára könnyen és olcsón elérhetők legyenek,” vélekedett Cynthia Williams, a Ford fenntarthatóságért, megfelelésért és homologizációért felelős globális igazgatója.

A Ford arra törekszik, hogy járműkínálata, tevékenysége és beszállító lánca legkésőbb 2050-re karbonsemlegessé váljon, 2035-ig pedig teljesítse a tudományos alapon megállapított köztes célokat. Miközben a Ford elkészíti legnépszerűbb modelljeinek elektromos változatait, a vállalat továbbra is folytatja az alternatív üzemanyagok kutatás-fejlesztését, hogy minél több hatékonyan működő, alacsony széndioxid-kibocsátású megoldást kínálhasson vásárlóinak. A hagyományos megoldásokhoz képest az alternatív üzemanyaggal működő járművek csökkenthetik az üvegházhatású gázkibocsátást, méghozzá a kúttól a kerekekig mérve, ami az üzemanyagok előállításából és értékesítéséből származó emissziót is magában foglalja.

A [https://youtu.be/XIHDEhRzIvA](https://clicktime.symantec.com/15uCNLPcm1XURXEwzpVD2?h=gtFs0t8XZb1cdl5x_N7Mze9qhNCe09HmBitnoRmfkbs=&u=https://youtu.be/XIHDEhRzIvA) linkre kattintva megnézheti, hogyan épült meg a Baja futamra felkészített, új generációs Ranger Raptor, és hogy milyen tempóra képes az autó a kemény terepen.

# # #

1 A Ranger Raptor versenyautó-változata nem kapható kereskedelmi forgalomban.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. Mindemellett a Ford megalapozza piacvezető pozícióját a mobilitási megoldások, köztük az önvezető technológiák terén, és a Ford Motor Credit Company révén pénzügyi szolgáltatásokat is nyújt. A Ford mintegy 182.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban mintegy 35.000 alkalmazottat, az összevont, illetve nem összevont közös vállalkozásokkal együtt pedig mintegy 54.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (nyolc saját tulajdonú vagy összevont közös vállalat és hat nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  2000 Szentendre Galamb J. 3. |  |
|  | Tel: +36 26 802802 |  |